PMIndiaData/PMIndiaSum huggingface dataset:
ମେ ୩୦ ତାରିଖରେ ପିଲାଙ୍କ ପାଇଁ ପିଏମ କେୟାର୍ସ ଯୋଜନାର ଲାଭ ବିତରଣ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମେ ୩୦ ତାରିଖ ୨୦୨୨ ପୂର୍ବାହ୍ନ ସାଢ଼େ ୧୦ଟା ସମୟରେ ଭିଡିଓ କନଫରେନ୍ସିଂ ଜରିଆରେ ପିଲାଙ୍କ ପାଇଁ ପିଏମ କେୟାର୍ସ ଯୋଜନାର ଲାଭ ବିତରଣ କରିବେ । ବିଦ୍ୟାଳୟର ଛାତ୍ରଛାତ୍ରୀଙ୍କୁ ପ୍ରଧାନମନ୍ତ୍ରୀ ବୃତ୍ତି ଅର୍ଥ ହସ୍ତାନ୍ତର କରିବେ । ଏହି କାର୍ଯ୍ୟକ୍ରମ ଅବସରରେ ପିଲାଙ୍କ ପାଇଁ ପିଏମ କେୟାର୍ସ ଯୋଜନାର ଏକ ଜମା ଖାତା, ଏବଂ ଆୟୁଷ୍ମାନ ଭାରତ – ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା ଅଧୀନରେ ଏକ ହେଲଥ୍‌ କାର୍ଡ ପିଲାମାନଙ୍କୁ ହସ୍ତାନ୍ତର କରାଯିବ । ୧୧ ମାର୍ଚ୍ଚ ୨୦୨୦ରୁ ୨୮ ଫେବୃଆରୀ ୨୦୨୨ ମଧ୍ୟରେ କୋଭିଡ-୧୯ ମହାମାରୀ କାରଣରୁ ଉଭୟ ମାତାପିତା, କିମ୍ବା ଆଇନଗତ ଅଭିଭାବକ କିମ୍ବା ପୋଷ୍ୟ ମାତାପିତା କିମ୍ବା ଜୀବିତ ଅଭିଭାବକଙ୍କୁ ହରାଇଥିବା ଅନାଥ ପିଲାମାନଙ୍କୁ ସହାୟତା ଯୋଗାଇ ଦେବା ଲାଗି ୨୯ ମେ ୨୦୨୧ରେ ପ୍ରଧାନମନ୍ତ୍ରୀଙ୍କ ଦ୍ବାରା ଶିଶୁଙ୍କ ପାଇଁ ପିଏମ କେୟାର୍ସ ଯୋଜନାର ଶୁଭାରମ୍ଭ କରାଯାଇଥିଲା । ଏହି ଯୋଜନାର ଉଦ୍ଦେଶ୍ୟ ହେଉଛି ପିଲାମାନଙ୍କୁ ବିସ୍ତୃତ ଯତ୍ନ ଏବଂ ସୁରକ୍ଷା ଯୋଗାଇ ଦେବା । ସେମାନଙ୍କୁ ଆବାସିକ ସୁବିଧା ଦେବା, ଶିକ୍ଷା ଓ ବୃତ୍ତି ଜରିଆରେ ସେମାନଙ୍କୁ ଶକ୍ତ କରିବା, ୨୩ ବର୍ଷ ବୟସରେ ଉପନୀତ ହେବା ପରେ ସେମାନଙ୍କୁ ଆତ୍ମନିର୍ଭରଶୀଳ କରିବା ଲାଗି ୧୦ ଲକ୍ଷ ଟଙ୍କାର ଆର୍ଥିକ ସହାୟତା ଦେବା ଏବଂ ସ୍ବାସ୍ଥ୍ୟ ବୀମା ଜରିଆରେ ସେମାନଙ୍କର କଲ୍ୟାଣ ସୁନିଶ୍ଚିତ କରିବା ଲାଗି ଯୋଜନାରେ ପରିକଳ୍ପନା କରାଯାଇଛି । ଯୋଜନାର ସୁବିଧା ପାଇବା ଲାଗି ଚାହୁଁଥିବା ପିଲାମାନଙ୍କ ପଞ୍ଜୀକରଣ ପାଇଁ pmcaresforchildren.in ନାମକ ଏକ ପୋର୍ଟାଲ ପୂର୍ବରୁ ଖୋଲାଯାଇ ସାରିଛି । ଏହି ପୋର୍ଟାଲରେ ଏକ ସିଙ୍ଗଲ ୱିଣ୍ଡୋ ପ୍ରଣାଳୀ ରହିଛି, ଯେଉଁଥିରେ ମଞ୍ଜୁରି ପ୍ରକ୍ରିୟା ସହିତ ପିଲାମାନଙ୍କୁ ଅନ୍ୟ ସବୁ ସହାୟତା ପାଇଁ ବ୍ୟବସ୍ଥା କରାଯାଇଛି ।
ସନ୍ଥ କବୀର ନଗରରେ ମହାନ କବି ଓ ସନ୍ଥ କବୀରଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧା ସୁମନ ଅର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶର ସନ୍ଥ କବୀର ନଗର ଜିଲ୍ଲାରେ ଥିବା ମଘର ଗସ୍ତ କରିଛନ୍ତି । ମହାନ ସାଧୁ ଏବଂ କବି ସନ୍ଥ କବୀରଙ୍କ 500ତମ ଶ୍ରାଦ୍ଧ ବାର୍ଷିକୀ ଅବସରରେ ସେ ସନ୍ଥ କବୀର ସମାଧି ପୀଠରେ ଶ୍ରଦ୍ଧା ସୁମନ ଅର୍ପଣ କରିଥିଲେ । ସେ ମଧ୍ୟ ସନ୍ଥ କବୀର ମଜରରେ ଚାଦର ଅର୍ପଣ କରିଛନ୍ତି । ସେ ସନ୍ଥ କବୀର ଗୁମ୍ଫା ପରିଦର୍ଶନ କରିଥିଲେ ଏବଂ ଫଳକ ଉନ୍ମୋଚନ ପୂର୍ବକ ସନ୍ଥ କବୀର ଏକାଡେମୀର ଆଧାରଶିଳା ରଖିଥିଲେ । ଏହି ଏକାଡେମୀ ମହାନ ସନ୍ଥଙ୍କର ଶିକ୍ଷା ଓ ଚିନ୍ତାଧାରାକୁ ଗୁରୁତ୍ୱ ପ୍ରଦାନ କରିବ । ଏକ ସାଧାରଣ ସଭାରେ ପ୍ରଧାନମନ୍ତ୍ରୀ କହିଲେ ଯେ ମଘରର ପବିତ୍ର ଭୂମିରେ ମହାନ ସନ୍ଥ କବୀରଙ୍କୁ ଶ୍ରଦ୍ଧା ସୁମନ ଅର୍ପଣ କରିବା ଦ୍ୱାରା ବର୍ଷ ବର୍ଷ ଧରି ଅପୁରଣୀୟ ରହିଥିବା ତାଙ୍କର ଏକ ଇଚ୍ଛା ଫଳବତୀ ହୋଇଛି । ପ୍ରାଚୀନ କଥାରୁ ଜଣାପଡେ ଯେ ଏଠାରେ ସନ୍ଥ କବୀର, ଗୁରୁ ନାନକ ଏବଂ ବାବା ଗୋରଖନାଥ ଆଧ୍ୟାତ୍ମିକ ଚର୍ଚ୍ଚାରେ ମଗ୍ନ ଥିଲେ । ପ୍ରଧାନମନ୍ତ୍ରୀ କହିଲେ ଯେ ପ୍ରାୟ 24 କୋଟି ଟଙ୍କା ବିନିମୟରେ ନିର୍ମାଣ ହେବାକୁ ଥିବା କବୀର ଏକାଡେମୀ ସନ୍ଥ କବୀରଙ୍କ ମହାନ ଐତିହ୍ୟକୁ ସଂରକ୍ଷିତ କରି ରଖିବା ନିମନ୍ତେ ଏକ ଅନୁଷ୍ଠାନ ନିର୍ମାଣ କରିବ ଏବଂ ଏହା ମଧ୍ୟ ଆଂଚଳିକ ଉପଭାଷା ଓ ଉତ୍ତର ପ୍ରଦେଶର ଲୋକକଳାକୁ ସଂରକ୍ଷିତ କରିବ । ପ୍ରଧାନମନ୍ତ୍ରୀ କହିଲେ ଯେ ସନ୍ଥ କବୀର ଭାରତୀୟ ଆତ୍ମାର ସାରବତ୍ତାର ପ୍ରତିନିଧିତ୍ୱ କରୁଛନ୍ତି । ସେ ଜାତିପ୍ରଥାର ସୀମାକୁ ଭାଙ୍ଗିଦେଇଥିଲେ ଏବଂ ସାଧାରଣ ଜନତା ଏବଂ ଗ୍ରାମୀଣ ଭାରତର ଭାଷା କହୁଥିଲେ । ପ୍ରଧାନମନନ୍ତ୍ରୀ କହିଲେ ଯେ ଭାରତର ବିଭିନ୍ନ ଭାଗରେ ଭିନ୍ନ ଭିନ୍ନ ସମୟରେ ସନ୍ଥମାନେ ଉଦ୍ଭବ ହୋଇଛନ୍ତି, ଯେଉଁମାନେ କି ସାମାଜିକ କୁସଂସ୍କାର ଦୂର କରିବା ନେଇ ସମାଜକୁ ମାର୍ଗଦର୍ଶନ କରିଛନ୍ତି । ବିଭିନ୍ନ ସମୟରେ ଭାରତର ବିଭିନ୍ନ ଭାଗର ଏହିପରି ସନ୍ଥମାନଙ୍କ ସମ୍ବନ୍ଧରେ ଆଲୋଚନା କରି ପ୍ରଧାନମନ୍ତ୍ରୀ ବାହାସାହେବ ଆମ୍ବେଦକରଙ୍କ ନାମ ଉଲ୍ଲେଖ କରିଥିଲେ, ଯିଏକି ସମ୍ବିଧାନ ମାଧ୍ୟମରେ ପ୍ରତ୍ୟେକ ଭାରତୀୟ ନାଗରିକ ସମାନତାର ଅଧିକାର ପାଇବାକୁ ନିଶ୍ଚିତ କରିଥିଲେ । ରାଜନୈତିକ ସୁବିଧାବାଦକୁ ଦୃଢ଼ ଭାବେ ସମାଲୋଚନା କରି ପ୍ରଧାନମନ୍ତ୍ରୀ କବୀରଙ୍କ ବାଣୀକୁ ମନେପକାଇ କହିଥିଲେ ଯେ ଆଦର୍ଶ ଶାସକ ହେଉଛି ସିଏ ଯିଏକି ଜନସାଧାରଣଙ୍କ ଭାବନା ଏବଂ ଦୁଃଖ ଯନ୍ତ୍ରଣାକୁ ଅନୁଭବ କରିପାରେ । ସେ କହିଲେ ଯେ ଲୋକମାନଙ୍କ ମଧ୍ୟରେ ବିଭେଦ ସୃଷ୍ଟି କରୁଥିବା ପ୍ରତ୍ୟେକ ସାମଜିକ ବ୍ୟବସ୍ଥାକୁ ସନ୍ଥ କବୀର ସମାଲୋଚନା କରିଥିଲେ । ଏ ପ୍ରସଙ୍ଗରେ ପ୍ରଧାନମନ୍ତ୍ରୀ କେନ୍ଦ୍ର ସରକାରଙ୍କର ବିଭିନ୍ନ ଯୋଜନା ସମ୍ବନ୍ଧରେ ଉଲ୍ଲେଖ କରିଥିଲେ, ଯେଉଁଗୁଡ଼ିକ କି ଗରିବ ଓ ସମାଜର ଅବହେଳିତ ବର୍ଗଙ୍କୁ ସଶକ୍ତ କରିବା ପାଇଁ ଉଦ୍ଦିଷ୍ଟ । ଏହି ଯୋଜନାଗୁଡ଼ିକ ମଧ୍ୟରେ ରହିଛି ଜନ ଧନ ଯୋଜନା, ଉଜ୍ଜ୍ୱଳା ଯୋଜନା, ବୀମା ଯୋଜନା, ପାଇଖାନା ନିର୍ମାଣ ଯୋଜନା ଓ ସିଧାସଳଖ ସବସିଡି ଲାଭାଂଶ ହସ୍ତାନ୍ତରଣ ଯୋଜନା । ସେ ମଧ୍ୟ ବିଭିନ୍ନ ଭିତ୍ତିଭୂମି କ୍ଷେତ୍ର ଯଥା ରାସ୍ତା, ରେଳପଥ, ଅପ୍ଟିକାଲ ଫାଇବର ନେଟୱର୍କ ଆଦିର ଉନ୍ନତିକରଣରେ ଗତି ଆସିବା ସମ୍ବନ୍ଧରେ ପ୍ରକାଶ କରିଥିଲେ । ସେ କହିଲେ ଯେ ଭାରତର ପ୍ରତ୍ୟେକ ଭାଗ ଉନ୍ନତିର ଲାଭ ପାଇବା ନିଶ୍ଚିତ କରିବା ନେଇ କେନ୍ଦ୍ର ସରକାର କାର୍ଯ୍ୟ କରୁଛନ୍ତି । ସେ ଆଶାପ୍ରକାଶ କରିଥିଲେ ଯେ ସନ୍ଥ କବୀରଙ୍କ ଶିକ୍ଷା ନୂତନ ଭାରତର ଅନ୍ତର୍ଦୃଷ୍ଟିକୁ ସାକାର କରିବା ଦିଗରେ ଆମ ପାଇଁ ସହାୟକ ହେବ ।
ବିଶ୍ୱ ନିରନ୍ତର ବିକାଶ ସମ୍ମିଳନୀ-2018କୁ ଆସନ୍ତାକାଲି ଉଦ୍ଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁକ୍ରବାର ଦିନ ଜାତୀୟ ରାଜଧାନୀର ବିଜ୍ଞାନ ଭବନ ଠାରେ ବିଶ୍ୱ ନିରନ୍ତର ବିକାଶ ସମ୍ମିଳନୀର 2018 ସଂସ୍କରଣ (WSDS-2018)କୁ ଉଦ୍ଘାଟନ କରିବେ । ଶକ୍ତି ଏବଂ ସମ୍ବଳ ପ୍ରତିଷ୍ଠାନ (ଟିଇଆରଆଇ)ର ଏକ ଅଗ୍ରବାହକ(Flagship) ମଞ୍ଚ ଭାବେ WSDS କାର୍ଯ୍ୟ କରୁଛି । ଏହା ନିରନ୍ତର ବିକାଶ, ଶକ୍ତି ଏବଂ ପରିବେଶ କ୍ଷେତ୍ରର ବିଶ୍ୱ ନେତୃବୃନ୍ଦ ଏବଂ ବିଚାରକମାନଙ୍କୁ ଗୋଟିଏ ସାଧାରଣ ମଂଚରେ ଏକତ୍ର କରିବା ପାଇଁ ପ୍ରୟାସ କରିଆସୁଛି । ଏହି ସମ୍ମିଳନୀରେ ବହୁ ବିଶିଷ୍ଟ ବ୍ୟକ୍ତି ଯୋଗଦେବାର କାର୍ଯ୍ୟକ୍ରମ ରହିଛି । ଏମାନଙ୍କ ମଧ୍ୟରେ ଅଛନ୍ତି କେନ୍ଦ୍ର ପରିବେଶ, ଜଙ୍ଗଲ ଏବଂ ଜଳବାୟୁ ପରିବର୍ତ୍ତନ ମନ୍ତ୍ରୀ ଡ.ହର୍ଷବର୍ଦ୍ଧନ, ଶିଳ୍ପ ଏବଂ ବାଣିଜ୍ୟ ମନ୍ତ୍ରୀ ଶ୍ରୀ ସୁରେଶ ପ୍ରଭୁ, ଆବାସ ଓ ସହରାଂଚଳ ବିକାଶ ରାଷ୍ଟ୍ରମନ୍ତ୍ରୀ (ସ୍ୱାଧୀନ ଦାୟିତ୍ୱ) ଶ୍ରୀ ହରଦୀପ ସିଂହ ପୁରୀ, ବେସାମରିକ ବିମାନ ଚଳାଚଳ ରାଷ୍ଟ୍ରମନ୍ତ୍ରୀ ଶ୍ରୀ ଜୟନ୍ତ ସିହ୍ନା ପ୍ରମୁଖ । ଅନ୍ୟ ରାଜନୈତିକ ତଥା କର୍ପୋରେଟ ନେତୃବୃନ୍ଦ ମଧ୍ୟରେ ଏଥିରେ ଯୋଗଦେବେ । ଚଳିତ ବର୍ଷ ଏହି ସମ୍ମିଳନୀ ମୁଖ୍ୟ ବିଷୟବସ୍ତୁ ରହିଛି “ଏକ ନମନୀୟ ବିଶ୍ୱ ପାଇଁ ଭାଗିଦାରୀ” । ଜଳବାୟୁ ପରିବର୍ତ୍ତନର ପ୍ରଭାବ ପରିପ୍ରେକ୍ଷୀରେ ବିକାଶଶୀଳ ଅର୍ଥବ୍ୟବସ୍ଥାଗୁଡ଼ିକ ସମ୍ମୁଖୀନ ହେଉଥିବା ସର୍ବାଧିକ ଜରୁରୀ ଆହ୍ୱାନଗୁଡ଼ିକର ମୁକାବିଲା ପାଇଁ ଏକ କାର୍ଯ୍ୟଖସଡ଼ା ପ୍ରସ୍ତୁତ କରିବା ଡବ୍ଲୁ୍ୟଏସଡିଏସ 2018ର ଉଦେ୍ଦଶ୍ୟ । ଏହି ସମ୍ମିଳନୀରେ ବିଭିନ୍ନ ପ୍ରସଙ୍ଗ ଯେପରିକି: ମୃର୍ତିକାକ୍ଷୟ ନିରାକରଣ, ସହରଗୁଡ଼ିକୁ ଆବର୍ଜନାମୁକ୍ତ କରିବା ଲାଗି ଦକ୍ଷ ବର୍ଜ୍ୟ ପରିଚାଳନା, ବାୟୁ ପ୍ରଦୂଷଣର ଦକ୍ଷତାପୂର୍ବକ ମୁକାବିଲା, ସମ୍ବଳ ବୃଦ୍ଧି ଏବଂ ଶକ୍ତିର ସଂଚୟ ପାଇଁ ପଦକ୍ଷେପ, ସ୍ୱଚ୍ଛ ଶକ୍ତିର ବ୍ୟବହାର ଏବଂ ଜଳବାୟୁ ପରିବର୍ତ୍ତନ ପ୍ରଶମନ ଲାଗି ଆର୍ଥିକ ମେକାନିଜମ ପ୍ରସ୍ତୁତ କରିବା ଉପରେ ବିସ୍ତୃତ ଭାବେ ଆଲୋଚନା କରାଯିବ । ନିରନ୍ତର ବିକାଶ ଲକ୍ଷ୍ୟ ହାସଲ ଲାଗି ଅତ୍ୟାଧୁନିକ ପ୍ରଯୁକ୍ତି ବିକାଶକୁ ପ୍ରଦର୍ଶନ କରିବା ଲାଗି ଡବ୍ଲ୍ୟୁଏସଡିଏସ ଠାରେ ଏକ ‘ଗ୍ରୀନୋଭେସନ ପ୍ରଦର୍ଶନୀ’ ଆୟୋଜନ କରାଯାଇଛି । ଏହି ସମ୍ମିଳନୀରେ ସାରା ବିଶ୍ୱରୁ ନୀତି ନିର୍ମାତା, ଗବେଷକ, ବିଚାରକ, କୂଟନୈତିଜ୍ଞ ଏବଂ କର୍ପୋରେଟଙ୍କ ସମେତ 2000ରୁ ଅଧିକ ପ୍ରତିନିଧି ଭାଗନେବେ ବୋଲି ଆଶା କରାଯାଉଛି । ପୂର୍ଣ୍ଣକାଳୀନ ଅଧିବେଶନରେ ବିଶିଷ୍ଟ ଅନ୍ତର୍ଜାତୀୟ ବକ୍ତାମାନେ ବିଭିନ୍ନ ପ୍ରସଙ୍ଗ, ଯେପରିକି ପୃଥିବୀ, ବାୟୁ ଏବଂ ଜଳ ଉପରେ ପ୍ରଭାବକୁ ହ୍ରାସ କରିବା ଏବଂ ଶକ୍ତି ଓ ସମ୍ବଳକୁ ଆହୁରି ଦକ୍ଷତାପୂର୍ଣ୍ଣ ଭାବେ ଉପଯୋଗ କରିବା ଉପରେ ଆଲୋଚନା କରିବେ । ଡବ୍ଲ୍ୟୁଏସଡିଏସ 2018ର ବିଷୟଗତ କାର୍ଯ୍ୟକ୍ରମରେ କାର୍ବନ ମାର୍କେଟ୍ସ ଏବଂ ମୂଲ୍ୟ, ନିରନ୍ତର ପରିବହନ, ନମନୀୟ ସହର, ସୌର ଶକ୍ତି ଏବଂ ଶୀତଳ ପ୍ରଯୁକ୍ତି ସହ ଜଡ଼ିତ ପ୍ରସଙ୍ଗ ଉପରେ ଆଲୋଚନା କରାଯିବ । ଶକ୍ତି ଏବଂ ସମ୍ବଳ ପ୍ରତିଷ୍ଠାନ (ଟିଇଆରଆଇ) ଏହାର ଫ୍ଲାଗଶିପ ମଂଚରେ ବିଶ୍ୱ ନିରନ୍ତର ବିକାଶ ସମ୍ମିଳନୀର 2018 ସଂସ୍କରଣକୁ ଆୟୋଜନ କରୁଛି । ଦିଲ୍ଲୀରେ ଏହି ସମ୍ମେଳନ ଫେବୃଆରୀ 15,16,17 – ତିନି ଦିନ ଧରି ଆୟୋଜିତ ହେବ ।
ଧନତେରାସ ଉପଲକ୍ଷେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ଧନତେରାସ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । “धनतेरस की हार्दिक शुभकामनाएं। ସମସ୍ତଙ୍କୁ ଧନତେରାସର ଶୁଭକାମନା । ଏହି ଦିବସ ସମସ୍ତଙ୍କ ଜୀବନରେ ସୁଖ, ଉତ୍ତମ ସ୍ୱାସ୍ଥ୍ୟ ଓ ସମୃଦ୍ଧି ଭରିଦେଉ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜାତୀୟ ବିଜ୍ଞାନ ଦିବସରେ ବୈଜ୍ଞାନିକମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବିଜ୍ଞାନ କ୍ଷେତ୍ରରେ ବଳିଷ୍ଠ ଯୋଗଦାନ ପାଇଁ ସାର୍ ସିଭି ରମଣଙ୍କୁ ସ୍ମରଣ କଲେ ଶ୍ରୀ ନରେନ୍ଦ୍ର ମୋଦୀ ଜାତୀୟ ବିଜ୍ଞାନ ଦିବସ ଅବସରରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶର ବୈଜ୍ଞାନିକମାନଙ୍କୁ ଶୁଭକାମନା ଜଣାଇଛନ୍ତି । ଏହି ଅବସରରେ ସେ ବିଜ୍ଞାନ କ୍ଷେତ୍ରକୁ ବଳିଷ୍ଠ ଅବଦାନ ଲାଗି ସାର୍ ସି.ଭି. ରମଣଙ୍କ ସ୍ମୃତିଚାରଣ କରିଥିଲେ । ପ୍ରଧାନମନ୍ତ୍ରୀ ତାଙ୍କ ଶୁଭେଚ୍ଛା ବାର୍ତ୍ତାରେ କହିଥିଲେ ଯେ, “ଜାତୀୟ ବିଜ୍ଞାନ ଦିବସ ଉପଲକ୍ଷେ ମୁଁ ଦେଶର ବୈଜ୍ଞାନିକମାନଙ୍କୁ ଅଭିନନ୍ଦନ ଏବଂ ଶୁଭକାମନା ଜଣାଉଛି । ରାଷ୍ଟ୍ର ନିର୍ମାଣ ଏବଂ ବିକାଶ କ୍ଷେତ୍ରରେ ସେମାନଙ୍କ ଯୋଗଦାନ ଅତୁଳନୀୟ । ବିଜ୍ଞାନ କ୍ଷେତ୍ରକୁ ସାର ସି.ଭି. ରମଣଙ୍କ ଅତୁଳନୀୟ ଯୋଗଦାନ ପ୍ରତି ଆମେ ଅଭିବାଦନ ଜଣାଉଛୁ । ତାଙ୍କ ଉପଲବ୍ଧୀ ପରବର୍ତ୍ତୀ ପୀଢ଼ିର ବିଜ୍ଞାନପ୍ରେମୀ ଲୋକମାନଙ୍କୁ ଅନୁପ୍ରାଣିତ କରିଆସିଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
28 ଡିସେମ୍ବରରେ କାନପୁର ମେଟ୍ରୋ ରେଲ୍ ପ୍ରକଳ୍ପ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ 28 ଡିସେମ୍ବର, 2021ରେ ଅପରାହ୍ନ 1.30 ଘ.ରେ କାନପୁର ମେଟ୍ରୋ ରେଲ୍ ପ୍ରକଳ୍ପର ଉଦଘାଟନ କରିବା ପାଇଁ କାନପୁର ପରିଦର୍ଶନ କରିବେ। ଏହି କାର୍ଯ୍ୟକ୍ରମ ସମୟରେ, ପ୍ରଧାନମନ୍ତ୍ରୀ ମଧ୍ୟ ବିନା-ପାଙ୍କି ମଲ୍‌ଟିପ୍ରଡକ୍ଟ ପାଇପଲାଇନ ପ୍ରକଳ୍ପର ଉଦ୍‌ଘାଟନ କରିବେ। ଏହା ପୂର୍ବରୁ ପ୍ରଧାନମନ୍ତ୍ରୀ ପୂର୍ବାହ୍ନ 11 ଘ. ରେ ଆଇଆଇଟି କାନପୁରର 54ତମ ସମାବର୍ତ୍ତନ ଉତ୍ସବରେ ଯୋଗ ଦେବେ। ସହରାଞ୍ଚଳ ଗମନାଗମନକୁ ସୁଗମ କରିବା ପାଇଁ ପ୍ରଧାନମନ୍ତ୍ରୀ ଧ୍ୟାନ ପ୍ରଦାନ କରୁଛନ୍ତି। କାନପୁର ମେଟ୍ରୋ ରେଳ ପ୍ରକଳ୍ପର ସଂପୂର୍ଣ୍ଣ ହୋଇଥିବା ସେକ୍ସନର ଉଦଘାଟନ ଏହି ଦିଗରେ ଆଉ ଏକ ପଦକ୍ଷେପ। ସମାପ୍ତ ହୋଇଥିବା 9 କିଲୋମିଟର ଲମ୍ବା ସେକ୍ସନଟି ଆଇଆଇଟି କାନପୁରରୁ ମୋତି ଜେଲ ପର୍ଯ୍ୟନ୍ତ ରହିଛି। ପ୍ରଧାନମନ୍ତ୍ରୀ କାନପୁର ମେଟ୍ରୋ ରେଳ ପ୍ରକଳ୍ପର ସମୀକ୍ଷା କରିବେ ଏବଂ ଆଇଆଇଟି ମେଟ୍ରୋ ଷ୍ଟେସନରୁ ଗୀତା ନାଗର ପର୍ଯ୍ୟନ୍ତ ମେଟ୍ରୋ ଯାତ୍ରା କରିବେ। କାନପୁରରେ ମେଟ୍ରୋ ରେଳ ପ୍ରକଳ୍ପର ସମ୍ପୂର୍ଣ୍ଣ ଲମ୍ବ 32 କିମି ଏବଂ ଏହାକୁ 11,000 କୋଟି ଟଙ୍କାରୁ ଅଧିକ ବ୍ୟୟରେ ନିର୍ମାଣ କରାଯାଉଛି। ପ୍ରଧାନମନ୍ତ୍ରୀ ବିନା-ପାଙ୍କି ମଲ୍ଟିପ୍ରଡକ୍ଟ ପାଇପଲାଇନ ପ୍ରକଳ୍ପର ଉଦଘାଟନ କରିବେ। 356 କିମି ଲମ୍ବା ପ୍ରକଳ୍ପର ବାର୍ଷିକ ପ୍ରାୟ 3.45 ନିୟୁତ ମେଟ୍ରିକ୍ ଟନ୍ କ୍ଷମତା ରହିଛି। ମଧ୍ୟପ୍ରଦେଶର ବିନା ରିଫାଇନାରୀରୁ କାନପୁରର ପାଙ୍କି ପର୍ଯ୍ୟନ୍ତ ଏହି ପ୍ରକଳ୍ପ 1500 କୋଟି ଟଙ୍କାରୁ ଅଧିକ ବ୍ୟୟରେ ନିର୍ମିତ ହୋଇଛି। ଏହା ସହାୟତାରେ ଏହି ଅଞ୍ଚଳରେ ବିନା ରିଫାଇନାରୀରୁ ପେଟ୍ରୋଲିୟମ ଉତ୍ପାଦ ସହଜରେ ଉପଲବ୍ଧ ହୋଇପାରିବ। ଆଇଆଇଟି କାନପୁରର 54 ତମ ସମାବର୍ତ୍ତନ ଉତ୍ସବରେ ପ୍ରଧାନମନ୍ତ୍ରୀ ମୁଖ୍ୟ ଅତିଥି ଭାବରେ ଯୋଗଦେବେ। ସମାବର୍ତ୍ତନ ଉତ୍ସବରେ ସମସ୍ତ ଛାତ୍ରଙ୍କୁ ନ୍ୟାସନାଲ୍‌ ବ୍ଲକ୍ ଚେନ୍ ପ୍ରୋଜେକ୍ଟ ଅନ୍ତର୍ଗତ ଇନଷ୍ଟିଚ୍ୟୁଟରେ ବିକଶିତ ଏକ ଇନ୍-ହାଉସ୍ ବ୍ଲକ୍ ଚେନ୍-ଟେକ୍ନୋଲୋଜି ମାଧ୍ୟମରେ ଡିଜିଟାଲ୍ ଡିଗ୍ରୀ ପ୍ରଦାନ କରାଯିବ। ପ୍ରଧାନମନ୍ତ୍ରୀ ବ୍ଲକ୍ ଚେନ୍ ଆଧାରିତ ଡିଜିଟାଲ୍ ଡିଗ୍ରୀର ଶୁଭାରମ୍ଭ କରିବେ। ଏହି ଡିଜିଟାଲ୍ ଡିଗ୍ରୀଗୁଡିକ ସାରା ବିଶ୍ବରେ ଯାଞ୍ଚ କରାଯାଇପାରିବ ଏବଂ ଏହାର ନକଲ କରାଯାଇ ପାରିବ ନାହିଁ।
ବ୍ରିକ୍ସ ବାଣିଜ୍ୟ ପରିଷଦ ବୈଠକରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ମହାମହିମ ରାଷ୍ଟ୍ରପତି ଜି ଜିନପିଙ୍ଗ, ମହାମହିମ ରାଷ୍ଟ୍ରପତି ଜାକବ୍ ଜୁମା, ମହାମହିମ ରାଷ୍ଟ୍ରପତି ମିଶେଲ ତେମେର, ମହାମହିମ ରାଷ୍ଟ୍ରପତି ଭ୍ଲାଦିମିର ପୁଟିନ, ବ୍ରିକ୍ସ ବାଣିଜ୍ୟ ପରିଷଦର ସମ୍ମାନୀୟ ସଦସ୍ୟଗଣ ବ୍ରିକ୍ସ ବାଣିଜ୍ୟ ପରିଷଦ ସହ ଏହି ବୈଠକକୁ ଆପଣମାନଙ୍କୁ ସ୍ଵାଗତ କରି ମୋତେ ଅତ୍ୟନ୍ତ ଖୁସି ଲାଗୁଛି । ପରିଷଦରେ ଆମ ଦେଶଗୁଡ଼ିକ ମଧ୍ୟରେ ସମ୍ପୂର୍ଣ୍ଣ ଆର୍ଥିକ ବିବିଧତା ଓ ବାଣିଜ୍ୟ ଗତିବିଧିର ନିବିଡ଼ତା ପ୍ରତିଫଳିତ ହେଉଛି । ଦାୟିତ୍ଵବାନ ଓ ସାମୁହିକ ସମାଧାନ ମାଧ୍ୟମରେ ସାମଗ୍ରିକ ଅର୍ଥବ୍ୟବସ୍ଥା ଗଠନ ପାଇଁ ବ୍ରିକ୍ସ ଏଜେଣ୍ଡାରେ ସେମାନଙ୍କର ଯୋଗଦାନକୁ ମୁଁ ଧନ୍ୟବାଦ ଜଣାଉଛି । ମହାମହିମଗଣ ଓ ବନ୍ଧୁମାନେ ଆର୍ଥିକ ଓ ବ୍ୟବସାୟିକ ଗତିବିଧିକୁ ପ୍ରୋତ୍ସାହିତ କରିବା ହେଉଛି ବ୍ରିକ୍ସ ଗଠନର ମୌଳିକ ଭାବାବେଗ । ତେଣୁ ଡରବାନରେ ଏହା ସ୍ଥାପନା ହେବାର 3ବର୍ଷ ପରେ ଆମେ ବ୍ରିକ୍ସ ବାଣିଜ୍ୟ ପରିଷଦକୁ ସୁସ୍ଥ ଆକାର ଦେଖି ପ୍ରୋତ୍ସାହିତ କରୁଛୁ । ବ୍ରିକ୍ସ ଭିତରେ ଆମର ବ୍ୟବସାୟିକ ସମୁଦାୟମାନେ ନିବିଡ଼ ଓ ଦ୍ରୁତ ବାଣିଜ୍ୟିକ ଗତିବିଧି ପାଇଁ ସୁଦୃଢ଼ ସହେଯାଗୀ । ସେମାନଙ୍କର ଭାଗିଦାରୀ ଆମ ସମାଜର ସମ୍ବଳ ଓ ମୂଲ୍ୟବୋଧକୁ ସୃଷ୍ଟି କରିଛି ଏବଂ ପ୍ରଯୁକ୍ତିବିଦ୍ୟାରେ ନୂଆ କୌଶଳ ଓ ଅତିରିକ୍ତ ସାମର୍ଥ୍ୟ ମାଧ୍ୟମରେ ଆମ ଅର୍ଥ ବ୍ୟବସ୍ଥାରେ ଉତ୍ପାଦକତା ବୃଦ୍ଧି ଓ ନିଯୁକ୍ତି ସୃଷ୍ଟି କରିଛି । ଏହି ଭିଜନକୁ ପ୍ରଶଂସା କରୁଛି ଓ ମୁଁ ଏହି ଲକ୍ଷ୍ୟର ଅଂଶ ମଧ୍ୟ । ମହାମହିମଗଣ ଭାରତରେ ଆମେ ଗତ ଦୁଇବର୍ଷ ଭିତରେ ଶାସନକୁ ସରଳ ଓ ସୁବ୍ୟବସ୍ଥିତ କରିବାକୁ ଅନେକ ସଂସ୍କାର ଆଣିଛୁ, ବିଶେଷକରି ଭାରତରେ ବ୍ୟବସାୟ ପାଇଁ । ଏହାର ପରିଣାମ ମଧ୍ୟ ସ୍ପଷ୍ଟ ଦୃଶ୍ୟମାନ । ଏଭଳି ପ୍ରଦର୍ଶନକୁ ମାପିବା ପାଇଁ ଆମେ ପ୍ରାୟତଃ ସମସ୍ତ ବିଶ୍ଵ ସୂଚକାଙ୍କକୁ ଆପଣାଇଛୁ । ଆମେ ଭାରତକୁ ବିଶ୍ଵର ସବୁଠୁ ଖୋଲା ଅର୍ଥବ୍ୟବସ୍ଥା ମଧ୍ୟରୁ ଗୋଟିଏରେ ପରିବର୍ତ୍ତନ କରାଇଛୁ । ଅଭିବୃଦ୍ଧି ସୁଦୃଢ଼ ଅଛି ଓ ଏହି ଗତିକୁ ଜାରି ରଖିବାକୁ ଆମେ ପଦକ୍ଷେପ ନେଉଛୁ । ମୁଁ ଖୁସି ଯେ ବ୍ରିକ୍ସ ବାଣିଜ୍ୟ ପରିଷଦ ମଧ୍ୟ ସରଳ ବ୍ୟବସାୟ ବ୍ୟବସ୍ଥା (Ease of doing business), ବାଣିଜ୍ୟ ପ୍ରତିବନ୍ଧକ ଦୂର କରିବା, ଦକ୍ଷତା ବିକାଶକୁ ପ୍ରୋତ୍ସାହନ, ନିର୍ମାଣ-ଯୋଗାଣ ଚେନ୍ ସ୍ଥାପନ ଓ ଭିତ୍ତିଭୂମି ବିକାଶକୁ ପ୍ରାଥମିକତା ଦେଉଛି । ବ୍ରିକ୍ସ ରାଷ୍ଟ୍ର ମଧ୍ୟରେ ବାଣିଜ୍ୟର ସମ୍ପ୍ରସାରଣ ଓ ବ୍ୟବସାୟ ପାଇଁ ଅଧିକ ପ୍ରତିଶ୍ରୁତି ପାଇଁ ପରିଷଦ କାର୍ଯ୍ୟ କରୁଛି । ମହାମହିମଗଣ ନୂଆ ବିକାଶ ବ୍ୟାଙ୍କ ଏବେ ପୂର୍ଣ୍ଣ କାର୍ଯ୍ୟକ୍ଷମ । ଏହାର ସଫଳତା ଆମର ମିଳିତ ପ୍ରୟାସର ଏକ ଠୋସ୍ ପରିଣାମ । ପ୍ରଥମ ପର୍ଯ୍ୟାୟ ପ୍ରକଳ୍ପ ଆରମ୍ଭ ପାଇଁ ଆମେ ନୂତନ ବିକାଶ ବ୍ୟାଙ୍କ (ଏନଡିବି) ଓ ଏହାର ପରିଚାଳନାକୁ ଅଭିନନ୍ଦନ ଜଣାଉଛି । ସ୍ଵଚ୍ଛ ଶକ୍ତି, ସବୁଜ ଓ ସ୍ଥାୟୀ ଭିତ୍ତିଭୂମିକୁ ଏନଡିବି ପ୍ରାଥମିକତା ଦେଉଛି । ଆମେ ଏହାକୁ ସ୍ଵାଗତ କରୁଛୁ । ସମୃଦ୍ଧ ଆର୍ଥିକ ପ୍ରକଳ୍ପକୁ କାର୍ଯ୍ୟକାରୀ ଓ ଚିହ୍ନଟ କରିବା ପାଇଁ ଏନଡିବି ସହ ବ୍ରିକ୍ସ ବାଣିଜ୍ୟ ପରିଷଦ ନିବିଡ଼ ଭାବେ କାର୍ଯ୍ୟ କରିବାକୁ ଆମେ ପ୍ରୋତ୍ସାହିତ କରିଛୁ । ସମସ୍ତ ସଦସ୍ୟ ରାଷ୍ଟ୍ରର ସକ୍ରିୟ ସହଯୋଗରେ ଦୁଇଦିନ ପୂର୍ବରୁ ନୂଆଦିଲ୍ଲୀରେ ଭାରତ ପ୍ରଥମ ବ୍ରିକ୍ସ ବାଣିଜ୍ୟ ମେଳାର ଆୟୋଜନ କରିଛି । ଏଭଳି ଗତିବିଧିକୁ ବୃହତର ବାଣିଜ୍ୟିକ ସଚେତନତା ଓ ବ୍ୟବସାୟିକ ଆଦାନପ୍ରଦାନ ପାଇଁ ନିଶ୍ଚିତ ଭାବେ ପ୍ରୋତ୍ସାହନ କରାଯିବା ଉଚିତ୍ । ମହାମହିମଗଣ ସରକାର ଭାବେ ମୁଁ କିଛି କହି ନିଜର କଥା ସମାପ୍ତ କରିବି । ଆମର ମିଳିତ ଲକ୍ଷ୍ୟକୁ ହାସଲ କରିବା ପାଇଁ ଆମେ ବ୍ରିକ୍ସ ବାଣିଜ୍ୟ ପରିଷଦରେ ଭରସାର ସହ କାମ କରିବାକୁ ଚାହୁଁଛୁ । ପାରସ୍ପରିକ ବାଣିଜ୍ୟକୁ ସୁଦୃଢ କରିବା ବାଣିଜ୍ୟ ସୁଯୋଗକୁ ପ୍ରୋତ୍ସାହନ ନିବେଶ ସଂଯୋଗ ସ୍ଥାପନ ନୂଆ ଚିନ୍ତାଧାରାକୁ ପ୍ରୋତ୍ସାହନ ଓ ବ୍ରିକ୍ସ କାବାରରେ ଥିବା ପ୍ରତିବନ୍ଧକକୁ ଦୂର କରିବା । କିଛି ସମୟ ମଧ୍ୟରେ ଆମେ ବ୍ରିକ୍ସ ବାଣିଜ୍ୟ ପରିଷଦ ଓ ଏନଡିବି ନେତୃତ୍ଵଙ୍କଠାରୁ ଶୁଣିବା । ଧନ୍ୟବାଦ, ବହୁତ ବହୁତ ଧନ୍ୟବାଦ ।
ବଙ୍ଗଳାଦେଶ ପ୍ରଧାନମନ୍ତ୍ରୀଙ୍କ ସୁରକ୍ଷା ପରାମର୍ଶଦାତା ମେଜର ଜେନେରାଲ (ଅବସରପ୍ରାପ୍ତ) ତାରିକ ଅହମ୍ମଦ ସିଦ୍ଦିକ ପ୍ରଧାନମନ୍ତ୍ରୀଙ୍କୁ ଭେଟିଛନ୍ତି

ବଙ୍ଗଳାଦେଶ ପ୍ରଧାନମନ୍ତ୍ରୀଙ୍କ ସୁରକ୍ଷା ପରାମର୍ଶଦାତା ମେଜର ଜେନେରାଲ (ଅବସରପ୍ରାପ୍ତ) ତାରିକ ଅହମ୍ମଦ ସିଦ୍ଦିକ ଆଜି ପ୍ରଧାନମନ୍ତ୍ରୀ ମୋଦୀଙ୍କୁ ସାକ୍ଷାତ କରିଛନ୍ତି। ମାର୍ଚ୍ଚ ୨୦୨୧ ରେ ବଙ୍ଗଳାଦେଶ ଗସ୍ତକୁ ପ୍ରଧାନମନ୍ତ୍ରୀ ମନେ ପକାଇ ପ୍ରଧାନମନ୍ତ୍ରୀ ଶେଖ ହସିନାଙ୍କୁ ଶୁଭେଚ୍ଛା ଜଣାଇଛନ୍ତି। ଭାରତ–ବଙ୍ଗଳାଦେଶର ବନ୍ଧୁତାକୁ ମଜବୁତ କରିବା ଏବଂ କୋଭିଡ –୧୯ ମହାମାରୀ ସଙ୍କଟ ସମୟରେ ବଙ୍ଗଳାଦେଶ ସହିତ ଦୃଢ ଭାବରେ ଠିଆ ହୋଇଥିବାରୁ ଶ୍ରୀ ସିଦ୍ଦିକ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଛନ୍ତି। ବଙ୍ଗଳାଦେଶର ସାମଗ୍ରିକ ବିକାଶକୁ ସୁନିଶ୍ଚିତ କରିବାରେ ପ୍ରଧାନମନ୍ତ୍ରୀ ଶେଖ ହସିନାଙ୍କ ନେତୃତ୍ୱକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହ ଭାରତ–ବଙ୍ଗଳାଦେଶ ସମ୍ପର୍କକୁ ଆହୁରି ମଜବୁତ କରିବା ପାଇଁ ତାଙ୍କ ସହ କାର୍ଯ୍ୟ କରିବାକୁ ପ୍ରତିଶୃତି ଦେଇଛନ୍ତି।
ବିଶ୍ୱ ସଂସ୍କୃତ ଦିବସରେ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ସଂସ୍କୃତ ଦିବସରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ସଂସ୍କୃତକୁ ଲୋକପ୍ରିୟ କରିବା ପାଇଁ କାର୍ଯ୍ୟ କରୁଥିବା ଲୋକଙ୍କ ଉଦ୍ୟମକୁ ସେ ସ୍ୱୀକାର କରିଛନ୍ତି । ସେ ମନ କି ବାତରୁ ଦୁଇଟି ଉଦାହରଣ ସେୟାର କରିଥିଲେ ଯେଉଁଠାରେ ସେ ସଂସ୍କୃତର ମହତ୍ୱ ଏବଂ ସୌନ୍ଦର୍ଯ୍ୟ ଉପରେ ବର୍ଣ୍ଣନା କରିଥିଲେ । ଯୁବକମାନଙ୍କ ମଧ୍ୟରେ ସଂସ୍କୃତର ବଢୁଥିବା ଲୋକପ୍ରିୟତା ଉପରେ ମଧ୍ୟ ସେ ଆଲୋକପାତ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ବିଶ୍ୱ ସଂସ୍କୃତ ଦିବସର ଶୁଭେଚ୍ଛା । ଭାରତ ଏବଂ ବିଶ୍ୱରେ ସଂସ୍କୃତର ପ୍ରଚାର ପାଇଁ କାର୍ଯ୍ୟ କରୁଥିବା ସମସ୍ତଙ୍କୁ ମୁଁ ଅଭିନନ୍ଦନ ଜଣାଉଛି । ପୂର୍ବ ମନ କି ବାତ୍‍ରେ ସଂସ୍କୃତର ମହତ୍ୱ ଏବଂ ସୌନ୍ଦର୍ଯ୍ୟ ବିଷୟରେ ମୁଁ ଏଠାରେ କହିଥିଲି । ନିକଟ ଅତୀତରେ ଯୁବକମାନେ ସଂସ୍କୃତ ପ୍ରଚାରର ଅଗ୍ରଭାଗରେ ରହିଆସିଛନ୍ତି । ଅଗଷ୍ଟ ୨୦୨୧ ରେ ମନ କି ବାତ୍‍ ମୁଁ ଏହିପରି ଉଦ୍ୟମକୁ ପ୍ରଶଂସା କଲି । ମୁଁ ଆଶା କରୁଛି ଭବିଷ୍ୟତରେ ଆମର ଯୁବକମାନେ ସଂସ୍କୃତ ପ୍ରତି ଆଗ୍ରହ ଦେଖାଇବେ ।”
ଗଣେଶ ଚତୁର୍ଥୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଣେଶ ଚତୁର୍ଥୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି, "यतो बुद्धिरज्ञाननाशो मुमुक्षोः, यतः सम्पदो भक्तसन्तोषिकाः स्युः। यतो विघ्ननाशो यतः कार्यसिद्धिः, सदा तं गणेशं नमामो भजामः।। गणेश चतुर्थी की ढेरों शुभकामनाएं। गणपति बाप्पा मोरया! ଗଣେଶ ଚତୁର୍ଥୀର ହାର୍ଦ୍ଦିକ ଅଭିନନ୍ଦନ । ଭଗବାନ ଶ୍ରୀ ଗଣେଶଙ୍କ କୃପା ସବୁବେଳେ ଆମ ଉପରେ ରହିଥାଉ ।
କଦର ଖାନଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କଦର ଖାନଙ୍କ ବିୟୋଗରେ ଶୋକ ପ୍ରକଟ କରିଛନ୍ତି । “କଦର ଖାନଙ୍କ ଚମତ୍କାର ଅଭିନୟ କଳା ରୁପେଲି ପରଦାକୁ ଝଲସେଇବା ସହ ତାଙ୍କ ଅସାଧାରଣ ହାସ୍ୟାଭିନୟ ମନକୁ ପୁଲକିତ କରୁଥିଲା । ସେ ଜଣେ ସୁନ୍ଦର ସଂଳାପ ଲେଖକ ହିସାବରେ ଅନେକ ହିଟ୍ ଚଳଚିତ୍ରର ନିର୍ମାଣ ସହ ଜଡିତ ଥିଲେ । ତାଙ୍କ ବିୟୋଗରେ ମୁଁ ଅତ୍ୟନ୍ତ ମର୍ମାହତ । କଦର ଖାନଙ୍କ ପରିବାର ଓ ସମର୍ଥକମାନଙ୍କୁ ମୋର ସମବେଦନା”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ହର ଘର ତ୍ରିରଙ୍ଗା ଅଭିଯାନ ପାଇଁ ଲୋକଙ୍କ ଉତ୍ସାହକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ହର ଘର ତ୍ରିରଙ୍ଗା ଅଭିଯାନରେ ଲୋକଙ୍କ ଉତ୍ସାହୀ ଅଂଶଗ୍ରହଣକୁ ଉଲ୍ଲେଖ କରିଛନ୍ତି । ସେ କହିଛନ୍ତି ଯେ ଏହି ଆବେଗ ଦେଶର ଏକତା ଏବଂ ଅଖଣ୍ଡତାର ପ୍ରତୀକ ଅଟେ । ସେ ଏକ ଭିଡିଓ ମଧ୍ୟ ସେୟାର କରିଛନ୍ତି ଯେଉଁଠାରେ ସେ ରକ୍ଷା ବନ୍ଧନରେ ଯୁବଗୋଷ୍ଠିଙ୍କ ସହ କଥାବାର୍ତ୍ତା କରିଥିଲେ ଏବଂ ସେମାନଙ୍କୁ ତ୍ରିରଙ୍ଗା ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ହର ଘର ତ୍ରିରଙ୍ଗା ଅଭିଯାନ ବିଷୟରେ ଦେଶବାସୀଙ୍କ ମଧ୍ୟରେ ଏକ ପ୍ରକାର ଉତ୍ସାହ ଏବଂ ଉଦ୍ଦୀପନା ଦେଶର ଏକତା ତଥା ଅଖଣ୍ଡତାର ଅଦମ୍ୟ ଭାବର ପ୍ରତୀକ ଅଟେ । ଅମୃତକାଳ ସମୟରେ ଏହି ଆବେଗ ଭାରତକୁ ଏକ ନୂତନ ଉଚ୍ଚତାକୁ ନେବାକୁ ଯାଉଛି । #HarGharTiranga" ତ୍ରିରଙ୍ଗା ସହିତ ପ୍ରତ୍ୟେକ ଭାରତୀୟଙ୍କର ଏକ ବିଶେଷ ବନ୍ଧନ ଅଛି । ଆଜି ମୋର ଯୁବ ବନ୍ଧୁମାନଙ୍କୁ ତ୍ରିରଙ୍ଗା ଦେଇଛି । ସେମାନଙ୍କ ମୁହଁରେ ହସ ସବୁ କିଛି କହିଥାଏ!
ଗୁଜରାଟର ପୁଣ୍ୟାତ୍ମା ପ୍ରମୁଖ ସ୍ଵାମୀ ମହାରାଜଙ୍କୁ ଅନ୍ତିମ ସମ୍ମାନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ସାରଙ୍ଗପୁରଠାରେ ମହାନୁଭବ ପ୍ରମୁଖ ସ୍ଵାମୀ ମହାରାଜଙ୍କୁ ଅନ୍ତିମ ସମ୍ମାନ ତଥା ଶ୍ରଦ୍ଧାସୁମନ ଅର୍ପଣ କରିଛନ୍ତି । “ମହାନୁଭବ ପ୍ରମୁଖ ସ୍ଵାମୀ ମହାରାଜ କେବଳ ଯେ ଜଣେ ସନ୍ଥ ଥିଲେ ତା’ନୁହଁ ସେ ଜଣେ ଲୋକ ‘ସଂଗ୍ରାହକ’ ଥିଲେ । ମୁଁ ପୁଣ୍ୟାତ୍ମା ପ୍ରମୁଖ ସ୍ଵାମୀ ମହାରାଜଙ୍କୁ ଶ୍ରଦ୍ଧାଞ୍ଜଳି ଜଣାଉଛି । ସେ ଆମକୁ ସବୁବେଳ ପାଇଁ ଶକ୍ତି ଓ ମାର୍ଗଦର୍ଶନ ଦେଉଥାନ୍ତୁ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଦକ୍ଷତା ବୃଦ୍ଧି ନିମନ୍ତେ ମସୌରୀସ୍ଥିତ ଲାଲବାହାଦୂର ଶାସ୍ତ୍ରୀ ଜାତୀୟ ପ୍ରଶାସନିକ ଏକାଡେମୀ, ନାମିବିୟା ଜନପ୍ରଶାସନ ଓ ପରିଚାଳନା ପ୍ରତିଷ୍ଠାନ ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ନାମିବିୟା ମଧ୍ୟରେ ପ୍ରଶାସନିକ ତାଲିମ କ୍ଷେତ୍ରରେ ସହଯୋଗ ବୃଦ୍ଧି ନିମନ୍ତେ ସ୍ୱାକ୍ଷରିତ ବୁଝାମଣା ପତ୍ରକୁ ମଞ୍ଜୁରି ମିଳିଛି । ଭାରତର ମସୌରୀସ୍ଥିତ ଲାଲବାହାଦୂର ଶାସ୍ତ୍ରୀ ଜାତୀୟ ପ୍ରଶାସନିକ ପ୍ରଶିକ୍ଷଣ ଏକାଡେମୀ (LBSNAA) ଏବଂ ନାମିବିୟା ଜନପ୍ରଶାସନ ଓ ପରିଚାଳନା ପ୍ରତିଷ୍ଠାନ (NIPAM) ନାମିବିୟା ମଧ୍ୟରେ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଛି । ଏହା ଦ୍ୱାରା ନାମିବିୟାର ଜନପ୍ରଶାସନିକ ଅଧିକାରୀମାନଙ୍କ ଦକ୍ଷତା ବୃଦ୍ଧି ଲାଗି ସେମାନଙ୍କୁ ତାଲିମ ପ୍ରଦାନ କରାଯିବ ଯାହାକି ଉଭୟ ରାଷ୍ଟ୍ରର ହିତ ଲାଗି ଉଦ୍ଦିଷ୍ଟ । LBSNAA ନିଜର ଅନୁଭୂତି ଓ ଅଭିଜ୍ଞତାକୁ NIPAM ସହ ବାଣ୍ଟିବା ସଙ୍ଗେ ସଙ୍ଗେ ସେ ଦେଶର ଉଚ୍ଚ ପଦପଦବୀରେ ଅବସ୍ଥାପିତ ଅଧିକାରୀମାନଙ୍କୁ ତାଲିମ ପ୍ରଦାନ କରିବ ।
ହାଇଦ୍ରାବାଦରେ ପୁଲିସ ଡିଜି/ଆଇଜିଙ୍କ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଯୋଗଦାନ

ହାଇଦ୍ରାବାଦର ସର୍ଦ୍ଦାର ବଲ୍ଲଭଭାଇ ପଟେଲ ଜାତୀୟ ପୁଲିସ ଏକାଡେମୀଠାରେ ଅନୁଷ୍ଠିତ ପୁଲିସ ଡ଼ିଜି/ଆଇଜିଙ୍କ ସମ୍ମିଳନୀକୁ ପ୍ରଧାନମନ୍ତ୍ରୀ ସମ୍ବୋଧିତ କରିଛନ୍ତି । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଛନ୍ତି, ଆଜି ହେଉଛି ନଭେମ୍ବର ୨୬ । ଆଜିର ଦିନରେ ମୁମ୍ବାଇଠାରେ ଭୟଙ୍କର ସନ୍ତ୍ରାସବାଦ ଆକ୍ରମଣ ଘଟିଥିଲା । ପୁଲିସ ସାହସର ସହିତ ସନ୍ତ୍ରାସବାଦର ମୁକାବିଲା କରିଥିଲା । ସେ ମଧ୍ୟ ଶହୀଦ ହୋଇଥିବା ୩୩,୦୦୦ ପୁଲିସଙ୍କ ସମ୍ବନ୍ଧରେ ସ୍ମରଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଏହି ବାର୍ଷିକ ଅଧିବେଶନର ସଂଚାଳନ ପୁର୍ବ ଅପେକ୍ଷା ଏବେ ଭିନ୍ନ ଭାବେ ରୂପାନ୍ତରିତ ହୋଇଯାଇଛି । ଅନୁଭବ ବାଣ୍ଟିବାର ଏକ ଭିତ୍ତିଭୂମିରେ ଏହା ପରିଣତ ହୋଇଛି । ଏହାଫଳରେ ଯୋଜନା ନିର୍ମାଣ ନିମନ୍ତେ ଅନେକ ଉପାଦାନ ଏଠାରୁ ମିଳିପାରୁଛି । ପ୍ରଧାନମନ୍ତ୍ରୀ କାର୍ଯ୍ୟକାରୀ ହୋଇପାରିଲା ଭଳି ବିଷୟଗୁଡ଼ିକରୁ ମିଳିଥିବା ଫଳାଫଳ ଉପରେ ଗୁରୁତ୍ୱ ପ୍ରଦାନ କରିଥିଲେ । ତାଲିମ ସମ୍ବନ୍ଧରେ ମତ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସମ୍ପ୍ରତି ସୂକ୍ଷ୍ମ କଳାର ବିକାଶ ଗୁରୁତ୍ଵପୂର୍ଣ୍ଣ ହୋଇପଡିଛି ଏବଂ ଏହା ତାଲିମ କାର୍ଯ୍ୟକ୍ରମର ଅଂଶବିଶେଷ ହେବା ଉଚିତ । ମଷିଷର ମନସ୍ତତ୍ତ୍ୱ ଓ ବ୍ୟବହାର ସମ୍ବନ୍ଧୀୟ ଦିଗ ତାଲିମର ଗୁରୁତ୍ୱପୂର୍ଣ୍ଣ ଅଂଶ ହେବା ଉଚିତ । ପ୍ରଧାନମନ୍ତ୍ରୀ କହିଥିଲେ ଯେ ନେତୃତ୍ୱ ଦକ୍ଷତା ଗୁରୁତ୍ୱପୂର୍ଣ୍ଣ ଏବଂ ପୁଲିସ କର୍ମଚାରୀଙ୍କ ମଧ୍ୟରେ ଏହାର ବିକାଶ କରିବା ବରିଷ୍ଠ ପଦାଧିକାରୀଙ୍କ ଦାୟିତ୍ୱ । ଆଇନ ଶୃଙ୍ଖଳା ବଜାୟ ରଖିବା ପାଇଁ ପାଦରେ ପହରା ଦେବା ଓ କନଷ୍ଟେବଲ୍ ସ୍ତରରେ ବାର୍ତ୍ତା ସେବା ବୃଦ୍ଧି କରିବା ନେଇ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ପୁଲିସ ବାହିନୀରେ ସାମୂହିକ ତାଲିମ ମାଧ୍ୟମରେ ଗୁଣାତ୍ମକ ପରିବର୍ତ୍ତନ ଲାଗି ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବୈଷୟିକ ଜ୍ଞାନ ଓ ମାନବିକତା ପୁଲିସ ବାହିନୀକୁ ଆଗକୁ ବଢ଼ାଇବା ପାଇଁ ଗୁରୁତ୍ୱପୂର୍ଣ୍ଣ । ପ୍ରଧାନମନ୍ତ୍ରୀ ‘ଇଣ୍ଡିଆନ ପୁଲିସ ଏଟ୍ ୟୋର କଲ’ ନାମକ ଏକ ଆପ୍ ର ଶୁଭାରମ୍ଭ କରିଥିଲେ । ସେ ମଧ୍ୟ ଇଂଟେଲିଜେନ୍ସ ବ୍ୟୁରୋ କ୍ଷେତ୍ରରେ ଉଲ୍ଲେଖନୀୟ ସେବା ପ୍ରଦାନ କରିଥିବା ପଦାଧିକାରୀମାନଙ୍କୁ ରାଷ୍ଟ୍ରପତି ପୁଲିସ ପଦକ ପ୍ରଦାନ କରିଥିଲେ । ପୂର୍ବରୁ ପ୍ରଧାନମନ୍ତ୍ରୀ ଜାତୀୟ ପୁଲିସ ଏକାଡେମୀରେ ଥିବା ସହୀଦ ସ୍ତମ୍ଭରେ ପୁଷ୍ପମାଲ୍ୟ ଅର୍ପଣ କରିଥିଲେ । ସେ ମଧ୍ୟ ସର୍ଦ୍ଦାର ବଲ୍ଲଭଭାଇ ପଟେଲଙ୍କ ପ୍ରତିମୂର୍ତ୍ତିରେ ପୁଷ୍ପଗୁଚ୍ଛ ପ୍ରଦାନ କରିବା ସହ ଏକ ଚାରା ରୋପଣ କରିଥିଲେ ।
‘ଭାରତ-ଇସ୍ରାଏଲ ଔଦ୍ୟୋଗିକ ଅନୁସନ୍ଧାନ, ବିକାଶ ଓ ପ୍ରଯୁକ୍ତି ନବସୃଜନ ପାଣ୍ଠି’କୁ କ୍ୟାବିନେଟର ଅନୁମୋଦନ

‘ଭାରତ-ଇସ୍ରାଏଲ ଔଦ୍ୟୋଗିକ ଅନୁସନ୍ଧାନ, ବିକାଶ ତଥା ପ୍ରଯୁକ୍ତି ନବସୃଜନ ପାଣ୍ଠି’ ଗଠନ ପାଇଁ ଭାରତ ଏବଂ ଇସ୍ରାଏଲ ମଧ୍ୟରେ ବୁଝାମଣାପତ୍ର (ଏମଓୟୁ) ସ୍ୱାକ୍ଷରିତ ହୋଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ବୁଝାମଣାକୁ ସବୁଜ ସଂକେତ ପ୍ରଦାନ କରାଯାଇଛି । ଗତ ମାସରେ ଦୁଇ ଦେଶ ମଧ୍ୟରେ ଏହି ରାଜିନାମା ହୋଇଥିଲା । ଭାରତ ଏବଂ ଇସ୍ରାଏଲ ଉଭୟ ଏହି ପାଣ୍ଠି ନିମନ୍ତେ 4 ନିୟୁତ ଆମେରିକୀୟ ଡଲାର ପରିମାଣର ସମାନ ଅର୍ଥ ପାଞ୍ଚ ବର୍ଷ ପର୍ଯ୍ୟନ୍ତ ପ୍ରଦାନ କରିବେ । ନବସୃଜନ ପାଣ୍ଠିକୁ ଏକ ସଂଯୁକ୍ତ ବୋର୍ଡ ଦ୍ୱାରା ପରିଚାଳିତ କରାଯିବ । ଯେଉଁଥିରେ ଉଭୟ ରାଷ୍ଟ୍ରର 4 ଜଣ ଲେଖାଏଁ ସଦସ୍ୟ ରହିବେ । ଏହି ଏମଓୟୁରେ ଦ୍ୱିପାକ୍ଷିକ ଔଦ୍ୟୋଗିକ ଅନୁସନ୍ଧାନ ଏବଂ ବିକାଶ ତଥା ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ନବସୃଜନର ସମ୍ପାଦନ ଉପରେ ବିଚାର କରାଯିବ । ଯେଉଁଥିରେ ପ୍ରଯୁକ୍ତି ଚାଳିତ ନୂଆ ଅଥବା ଉନ୍ନତ ଉତ୍ପାଦ, ସେବା ଏବଂ ପ୍ରକ୍ରିୟା ନିମନ୍ତେ ମିଳିତ ପରିଯୋଜନାର ସହଯୋଗ ପ୍ରଦାନ କରାଯିବ । ଏପରି ପ୍ରକ୍ରିୟା ଦ୍ୱାରା ଜଳ, କୃଷି, ଶକ୍ତି ଏବଂ ଡିଜିଟାଲ ପ୍ରଯୁକ୍ତି ଭଳି ପାରସ୍ପରିକ ସ୍ୱାର୍ଥ ବହନ କରୁଥିବା କ୍ଷେତ୍ରରେ ବହନଯୋଗ୍ୟ ପ୍ରାଦ୍ୟୋଗୀକି ପ୍ରସ୍ତୁତ କରାଯିବ । ଭାରତ ଏବଂ ଇସ୍ରାଏଲର ଘରୋଇ ଉଦ୍ୟୋଗ, ଉଦ୍ୟୋଗୀ ତଥା ଅନୁସନ୍ଧାନ ଏବଂ ବିକାଶ ପ୍ରତିଷ୍ଠାନ ସହିତ ସମବାୟଭିତିକ ନିର୍ମାଣ ହେବ, ଯେଉଁମାନେ ଏହି ସହଯୋଗାତ୍ମକ ପରିଯୋଜନା ମାଧ୍ୟମରେ ଲାଭାନ୍ୱିତ ହୋଇପାରିବେ । ମିଳିତ ପାଣ୍ଠିରେ ପରିଚାଳିତ ଗତିବିଧି ଦ୍ୱାରା ମିଳିତ ଭାବେ ବିକଶିତ ପ୍ରଯୁକ୍ତି ପରିଯୋଜନାରେ ଦୁଇ ଦେଶ ମଧ୍ୟରେ ବୈଷୟିକ-ଆର୍ଥିକ ସହଯୋଗ ଏବଂ ପ୍ରଯୁକ୍ତିଭିତ୍ତିକ ନବସୃଜନ ଆଧାରିତ ସହଯୋଗ ବିକଶିତ ହେବ । ଏହାଦ୍ୱାରା ଇସ୍ରାଏଲ ଏବଂ ଭାରତର ଅନୁପୂରକ ଶକ୍ତି ଗତିଶୀଳ ହେବ, ଯାହା ଦ୍ୱିପାକ୍ଷିକ ମିଳିତ ପରିଯୋଜନାକୁ ପ୍ରୋତ୍ସାହିତ କରିବ । ଏହା ମଧ୍ୟ ଜାତୀୟ ଏବଂ ବିଶ୍ୱ ବଜାରରେ ପୁଞ୍ଜିନିବେଶ କରାଇବ । ଏହାଦ୍ୱାରା ମିଳିତ ପରିଯୋଜନାକୁ ପ୍ରୋତ୍ସାହିତ କରିବା ଲାଗି ବ୍ୟାପକ ସମର୍ଥ ପ୍ରାପ୍ତ ହେବ ଏବଂ ‘ଅଭିଜ୍ଞାନ’କୁ ପ୍ରଦର୍ଶନରେ ରୂପାନ୍ତରିତ କରାଯାଇପାରିବ । ଆଶା ଯେ ଭାରତରେ ନବୋନ୍ମେଷ, ନବସୃଜନର କାର୍ଯ୍ୟ ପରିବେଶରେ ବୃଦ୍ଧି ଓ ସୁଦୃଢ଼ୀକରଣ ହେବ ତଥା ଏହା ଷ୍ଟାର୍ଟଅପ ଇଣ୍ଡିଆ କାର୍ଯ୍ୟକ୍ରମରେ ପ୍ରତ୍ୟକ୍ଷ ଯୋଗଦାନ କରିବ ।
ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ନେତାଜୀ ସୁଭାଷ ଚନ୍ଦ୍ର ବୋଷଙ୍କୁ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଅବସରରେ ମୁଁ ନେତାଜୀ ସୁଭାଷ ଚନ୍ଦ୍ର ବୋଷଙ୍କୁ ଶ୍ରଦ୍ଧା ସୁମନ ଅର୍ପଣ କରୁଛି । ସେ ଜଣେ ନିଷ୍ଠାବାନ ନେତା ଥିଲେ ଯିଏକି ଭାରତର ସ୍ୱାଧୀନତା ଏବଂ ମର୍ଯ୍ୟଦାପୂର୍ଣ୍ଣ ଜୀବନଧାରାକୁ ସୁନିଶ୍ଚିତ କରିବା ପାଇଁ ସଂକଳ୍ପବଦ୍ଧ ଥିଲେ । ତାଙ୍କ ଆଦର୍ଶକୁ ପୂରଣ କରିବା ଏବଂ ଏକ ଶକ୍ତିଶାଳୀ ଭାରତ ନିର୍ମାଣ ପାଇଁ ଆମେ ସଂକଳ୍ପବଦ୍ଧ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀଙ୍କ ଦ୍ୱାରା 3350 କୋଟିର ବିକାଶମୂଳକ ପ୍ରକଳ୍ପ ଲୋକାର୍ପଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରାଣସୀରେ 3350 କୋଟି ଟଙ୍କାର ବିକାଶମୂଳକ ପ୍ରକଳ୍ପର ଲୋକାର୍ପଣ କରିଛନ୍ତି । ଏହି ପ୍ରକଳ୍ପଗୁଡ଼ିକ ମଧ୍ୟରେ ବିଭିନ୍ନ କ୍ଷେତ୍ର ଯଥା ସ୍ୱାସ୍ଥ୍ୟ, ସ୍ୱଚ୍ଛତା, ସ୍ମାର୍ଟ ସିଟି, ଯୋଗାଯୋଗ, ଶକ୍ତି, ଆବାସ ଏବଂ ଆଦି ରହିଛି । ଏହି ଅବସରରେ ଉତ୍ତର ପ୍ରଦେଶର ରାଜ୍ୟପାଳ ଶ୍ରୀ ରାମ ନାଏକ, ଏବଂ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥଙ୍କ ସମେତ ଅନ୍ୟ ବିଶିଷ୍ଟ ବ୍ୟକ୍ତିମାନେ ଉପସ୍ଥିତ ଥିଲେ । ପ୍ରାରମ୍ଭରେ ପ୍ରଧାନମନ୍ତ୍ରୀ ବାରାଣସୀର ସ୍ୱର୍ଗୀୟ ରମେଶ ଯାଦବଙ୍କୁ ଶ୍ରଦ୍ଧାସୁମନ ଅର୍ପଣ କରିଥିଲେ, ଯିଏ କି ପୁଲୱାମା ଆତଙ୍କବାଦୀ ଆକ୍ରମଣରେ ଦେଶ ପାଇଁ ପ୍ରାଣବଳି ଦେଇଥିଲେ । ବାରାଣସୀ ଉପକଣ୍ଠ ଆଉରୀ ଗ୍ରାମରେ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ବିକାଶକୁ ତ୍ୱରାନ୍ୱିତ କରିବା ଲାଗି ସରକାର ଦୁଇଟି ଦିଗରେ କାର୍ଯ୍ୟ କରୁଛନ୍ତି । ପ୍ରଥମଟି ହେଉଛି ରାଜପଥ, ରେଳପଥ ଆଦି ଭିତ୍ତିଭୂମି ଏବଂ ଅନ୍ୟଟି ହେଉଛି ବିକାଶର ଲାଭ ଜନସାଧାରଣଙ୍କ ନିକଟରେ ପହଁଚାଇବାକୁ ସୁନିଶ୍ଚିତ କରିବା । ଏହି ଦିଗରେ ଚଳିତ ବଜେଟରେ ବିଭିନ୍ନ ଘୋଷଣା କରାଯାଇଥିବା ସେ ଉଲ୍ଲେଖ କରିଥିଲେ । ଆଜି ଲୋକାର୍ପଣ ହୋଇଥିବା ପ୍ରକଳ୍ପ ଗୁଡ଼ିକ ସମ୍ପର୍କରେ ପ୍ରଧାନମନ୍ତ୍ରୀ କହିଥିଲେ ଯେ ନୂତନ ଭାରତରେ ବାରାଣସୀକୁ ଏକ ଗୁରୁତ୍ୱପୂର୍ଣ୍ଣ କେନ୍ଦ୍ରରେ ପରିଣତ କରିବା ଦିଗରେ ଏହା ଏକ ପ୍ରୟାସ । ଏହି ପରିପ୍ରେକ୍ଷୀରେ, ସେ DLW ବାରାଣସୀରେ ପତାକା ଦେଖାଇ ଶୁଭାରମ୍ଭ କରାଯାଇଥିବା ଲୋକୋମୋଟିଭ ଟ୍ରେନ ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ମେକ ଇନ ଇଣ୍ଡିଆ ଅଧୀନରେ ଏହି ପ୍ରୟାସ ଭାରତୀୟ ରେଳବାଇର ସାମର୍ଥ୍ୟ ଏବଂ ଗତି ବଢ଼ାଇବାରେ ସହାୟକ ହେବ । ସେ ମଧ୍ୟ କହିଥିଲେ, ଗତ ସାଢ଼େ ଚାରି ବର୍ଷରୁ ଉର୍ଦ୍ଧ୍ଵ ହେବ ରେଳବାଇକୁ ରୂପାନ୍ତରିତ କରିବାରେ ବିଭିନ୍ନ ପଦକ୍ଷେପ ନିଆଯାଇଛି, ଏବଂ ଭାରତର ପ୍ରଥମ ସେମି ହାଇସ୍ପିଡ ଟ୍ରେନ, ବନ୍ଦେ ଭାରତ ଏକ୍ସପ୍ରେସ ଦିଲ୍ଲୀରୁ ବାରାଣସୀ ମଧ୍ୟରେ ଚଳାଚଳ କରିବା ସେପରି ଏକ ପଦକ୍ଷେପ । ସେ କହିଥିଲେ, ଏସବୁ ପ୍ରକଳ୍ପ କେବଳ ପରିବହନକୁ ସୁଗମ କରିବ ନାହିଁ ବରଂ ବାରାଣସୀ, ପୂର୍ବାଞ୍ଚଳ ଏବଂ ପାର୍ଶ୍ଵବର୍ତ୍ତୀ ଅଞ୍ଚଳରେ ନୂତନ ଉଦ୍ୟୋଗ ପ୍ରତିଷ୍ଠା ଦିଗରେ ବାଟ କଢେଇ ନେବ । ପ୍ରଧାନମନ୍ତ୍ରୀ ବିଭିନ୍ନ ଯୋଜନାର ହିତାଧିକାରୀମାନଙ୍କୁ ପ୍ରମାଣପତ୍ର ବଣ୍ଟନ କରିଥିଲେ । ଆଇଆଇଟି ବିଏଚୟୁର 100 ବର୍ଷ ପୂର୍ତି ଅବସରରେ ସେ ମଧ୍ୟ ସ୍ମାରକୀ ଡାକ ଟିକେଟ ଉନ୍ମୋଚନ କରିଥିଲେ । ପ୍ରଧାନମନ୍ତ୍ରୀ କହିଥିଲେ ବିଏଚୟୁ କ୍ୟାନସର କେନ୍ଦ୍ର ଏବଂ ଭାବା କ୍ୟାନସର ହସପିଟାଲ, ଲହରତାରା ବିହାର, ଝାଡ଼ଖଣ୍ଡ, ଛତିଶଗଡ଼ ଏବଂ ଅନ୍ୟ ନିକଟବର୍ତ୍ତୀ ରାଜ୍ୟର ଲୋକମାନଙ୍କୁ ଉନ୍ନତ ଚିକିତ୍ସା ଯୋଗାଇ ଦେବ । ଆୟୁଷ୍ମାନ ଭାରତ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଉତ୍ତର ପ୍ରଦେଶରେ ପାଖାପାଖି 38 ହଜାର ଲୋକ ଏହି ଯୋଜନା ଅଧୀନରେ ଲାଭାନ୍ୱିତ ହୋଇଛନ୍ତି । ସେ କହିଥିଲେ ଯେ ଉତ୍ତର ପ୍ରଦେଶରେ ପାଖାପାଖି 1 କୋଟି 20 ଲକ୍ଷ ପରିବାର ଏହି ଯୋଜନାରୁ ଲାଭାନ୍ୱିତ ହେବେ । ସେ ମଧ୍ୟ ପ୍ରଧାନମନ୍ତ୍ରୀ କିଷାନ ସମ୍ମାନ ନିଧି ଯୋଜନା ବିଷୟରେ କହିଥିଲେ ଏବଂ କହିଥିଲେ ଯେ ଏହାଦ୍ୱାରା ଉତ୍ତର ପ୍ରଦେଶର ପାଖାପାଖି 2.25 କୋଟି ଗରିବ କୃଷକ ଲାଭାନ୍ୱିତ ହେବେ । ଗାଈ ଏବଂ ସେମାନଙ୍କ ପ୍ରଜନନର ସଂରକ୍ଷଣ, ସୁରକ୍ଷା ଓ ବିକାଶ ଲାଗି ପ୍ରଧାନମନ୍ତ୍ରୀ ରାଷ୍ଟ୍ରୀୟ କାମଧେନୁ ଆୟୋଗ ବିଷୟରେ ଉଲ୍ଲେଖ କରିଥିଲେ । ସେ ଉଲ୍ଲେଖ କରିଥିଲେ ଯେ ବାରାଣସୀରେ ଶିଳାନ୍ୟାସ ହୋଇଥିବା ପ୍ରକଳ୍ପଗୁଡ଼ିକ ନିର୍ଦ୍ଧାରିତ ସମୟରେ ସମ୍ପୂର୍ଣ୍ଣ ହେବ । ଏହାପରେ ସେ ଦିବ୍ୟାଙ୍ଗଜନଙ୍କୁ ସହାୟତା ଉପକରଣ ବଣ୍ଟନ କରିଥିଲେ । ଛତ୍ରପତି ଶିବାଜୀ ମହାରାଜଙ୍କ ଜୟନ୍ତୀ ପାଇଁ ମଧ୍ୟ ପ୍ରଧାନମନ୍ତ୍ରୀ ଶୁଭକାମନା ଜଣାଇଥିଲେ ।
ବଡଦିନ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବଡଦିନ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି ଓ ପ୍ରଭୁ ଯୀଶୁଙ୍କ ମହାନ ବାଣୀ ସ୍ମରଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ମେରି କ୍ରିସମସ ! ଏହି ସ୍ୱତନ୍ତ୍ର ଦିନ ଆମ ସମାଜରେ ସଦଭାବ ଓ ଆନନ୍ଦ ସଞ୍ଚରିତ କରୁ । ପ୍ରଭୁ ଯୀଶୁଙ୍କ ମହାନ ବାଣୀକୁ ମନେ ପକାଇବା ଓ ସମାଜର ସେବା ପାଇଁ ଗୁରୁତ୍ୱ ପ୍ରଦାନ କରିବା ।”
ବାବୁ ଜଗଜୀବନ ରାମଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାବୁ ଜଗଜୀବନ ରାମ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବାବୁ ଜଗଜୀବନ ରାମ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ସ୍ୱାଧୀନତା ଆନ୍ଦୋଳନ ସମୟ କିମ୍ବା ସ୍ୱାଧୀନତା ପରବର୍ତ୍ତୀ ସମୟ ପାଇଁ ଆମ ଦେଶ ତାଙ୍କର ଉଲ୍ଲେଖନୀୟ ଅବଦାନକୁ ମନେ ରଖିବ । ତାଙ୍କର ପ୍ରଶାସନିକ ଦକ୍ଷତା ତଥା ଗରିବ ଲୋକଙ୍କ ପାଇଁ ଚିନ୍ତି ସକାଶେ ସେ ସର୍ବଦା ମନେ ରହିବେ ।”